b'\n_START_ARTICLE_\nMyall Creek \xc5\xbeudyn\xc4\x97s\n_START_PARAGRAPH_\nMyall Creek \xc5\xbeudyn\xc4\x97s \xe2\x80\x93 pavadinimas susid\xc5\xabrimo ties Myall Creek stotimi (Naujasis Piet\xc5\xb3 Velsas), kurio metu baltieji skvoteriai ir gyvuli\xc5\xb3 varovai i\xc5\xa1\xc5\xbeud\xc4\x97 28 vietinius Australijos gyventojus. \xc5\xbdudyn\xc4\x97s \xc4\xafvyko 1838 m. rugpj\xc5\xab\xc4\x8dio 10 dien\xc4\x85. V\xc4\x97liau septyni dalyviai buvo teismo pripa\xc5\xbeinti kaltais u\xc5\xbe \xc5\xbemog\xc5\xbeudyst\xc4\x99 \xe2\x80\x93 tai pirmasis atvejis istorijoje, kai baltieji \xc5\xbemon\xc4\x97s nuteisiami pagal brit\xc5\xb3 \xc4\xafstatymus u\xc5\xbe nusikaltimus prie\xc5\xa1 Australijos aborigenus._NEWLINE_Rugpj\xc5\xab\xc4\x8dio 10 d. \xc4\xaf avi\xc5\xb3 varymo stot\xc4\xaf atvykusi 12 balt\xc5\xb3j\xc5\xb3 grup\xc4\x97 jos pri\xc5\xbei\xc5\xabr\xc4\x97tojui George Anderson parei\xc5\xa1k\xc4\x97, kad nori sugauti visus aborigenus, kiek tik ras. Pasak pa\xc4\x8di\xc5\xb3, jie ie\xc5\xa1kojo aborigen\xc5\xb3 pavogt\xc5\xb3 galvij\xc5\xb3. I\xc5\xa1 40 \xe2\x80\x93 50 ten apsistojusi\xc5\xb3 vietini\xc5\xb3, jie atrinko 28 \xc5\xbemoni\xc5\xb3 grup\xc4\x99, daugiausiai \xe2\x80\x93 moteris ir vaikus. Juos nusived\xc4\x97 u\xc5\xbe kalvos, toliau nuo pastat\xc5\xb3. Avi\xc5\xb3 piemuo v\xc4\x97liau gird\xc4\x97jo \xc5\xa1\xc5\xabvius. Rugpj\xc5\xab\xc4\x8dio 11 d. John Fleming vadovaujama grup\xc4\x97 surinko ir sudegino k\xc5\xabnus. Po keli\xc5\xb3 dien\xc5\xb3 stoties pri\xc5\xbei\xc5\xabr\xc4\x97tojas aptiko sudegintus k\xc5\xabnus ir prane\xc5\xa1\xc4\x97 vald\xc5\xbeiai._NEWLINE_Naujojo Piet\xc5\xb3 Velso gubernatorius George Gipps \xc4\xafvyk\xc4\xaf prad\xc4\x97jo tirti tik liepos prad\xc5\xbeioje. Tyrimui vadovav\xc4\x99s kapitonas Edward Day, atvyk\xc4\x99s pagal nupasakojimus \xc4\xaf \xc4\xafvykio viet\xc4\x85, ten rado suangl\xc4\x97jusius kaulus. Pagal juos nusprend\xc4\x97, kad viso \xc4\x8dia buvo nu\xc5\xbeudyta bent jau 20 \xc5\xbemoni\xc5\xb3. Tyrimas truko iki rugs\xc4\x97jo, ir buvo are\xc5\xa1tuota 11 \xc4\xaftariam\xc5\xb3j\xc5\xb3. \xc4\xaetariamas vadovavimu egzekutori\xc5\xb3 grupei Flemingas taip ir nebuvo surastas.\n_START_SECTION_\nNuosprendis\n_START_PARAGRAPH_\n1838 m. lapkri\xc4\x8dio 15 d. prasid\xc4\x97jo teismo procesas, kuriam vadovavo James Dowling. Kaltinamuosius gyn\xc4\x97 Liverp\xc5\xablio Lygum\xc5\xb3 regiono \xc5\xbeem\xc4\x97s savinink\xc5\xb3 ir gyvuli\xc5\xb3 varov\xc5\xb3 asociacijos pasamdyti advokatai. Svarbiausias liudininkas byloje buvo George Anderson, tuometinis stoties pri\xc5\xbei\xc5\xabr\xc4\x97tojas. Po pirmojo teismo proceso \xc5\xbeiuri nusprend\xc4\x97, kad visi vienuolika kaltinam\xc5\xb3j\xc5\xb3 yra nekalti. Ta\xc4\x8diau prie\xc5\xa1 juos paleid\xc5\xbeiant, septyni buvo apkaltinti vaiko \xc5\xbemog\xc5\xbeudyste. Antrasis teismo pocesas prasid\xc4\x97jo lapkri\xc4\x8dio 29 dien\xc4\x85 ir truko iki kitos dienos piet\xc5\xb3. Pagrindinis liudininkas v\xc4\x97l buvo George Anderson. Visi septyneri buvo pripa\xc5\xbeinti kaltais ir nuteisti mirti pakariant. Bausm\xc4\x97 \xc4\xafvykdyta gruod\xc5\xbeio 7 dien\xc4\x85._NEWLINE_\xc4\xaevykis pla\xc4\x8diai pagars\xc4\x97jo, buvo apra\xc5\xa1in\xc4\x97jamas spaudoje, kartais \xe2\x80\x93 palankiau nuteistiesiems._NEWLINE_U\xc5\xbepuolik\xc5\xb3 lyderis John Fleming nuteistas nebuvo, ir pasak kai kuri\xc5\xb3 \xc5\xa1altini\xc5\xb3 v\xc4\x97liau dalyvavo dar keliose \xc5\xbeudyn\xc4\x97se. Vienas i\xc5\xa1 pirmoje byloje i\xc5\xa1teisint\xc5\xb3 ir v\xc4\x97liau neteist\xc5\xb3 \xc5\xbemoni\xc5\xb3 \xe2\x80\x93 John Blake \xe2\x80\x93 1852 metais nusi\xc5\xbeud\xc4\x97 persipjaudamas gerkl\xc4\x99. Jo artimieji mano, kad tai padar\xc4\x97 d\xc4\x97l kalt\xc4\x97s jausmo._NEWLINE_2000 m. \xc5\xbeudyni\xc5\xb3 vietoje atidengtas memorialas i\xc5\xa1 granito. 2005 m. vandalai band\xc4\x97 nutrinti jo u\xc5\xbera\xc5\xa1us.'